text: মালিকদের দাবি মেনেছে সরকার, যত সিট তত যাত্রী নিয়ে চলবে বাস
  পরিবহন মালিক সমিতির মহাসচিব খন্দকার এনায়েত উল্যাহ বলেছেন, যত আসন তার সমান সংখ্যক যাত্রী নিয়েই গণপরিবহন চলবে। বৃহস্পতিবার দুপুরে এনায়েত উল্যাহ বলেন, অর্ধেক যাত্রী পরিবহনের যে সরকারি নির্দেশনা ছিল তা বাতিল করে নতুন নির্দেশনা জারি করা হবে বলে সড়ক পরিবহন সচিব নজরুল ইসলাম তাকে মৌখিকভাবে জানিয়েছেন।
  এর আগে বুধবার বাসের ভাড়ার বাড়বে কি না সেই ব্যাপারে পরিবহন মালিকদের সঙ্গে বৈঠকে বসেছিল বাংলাদেশ সড়ক পরিবহন কর্তৃপক্ষ (বিআরটিএ)। বৈঠকটি ভাড়ার বিষয়ে কোনো সিদ্ধান্ত ছাড়াই শেষ হয়েছিল। তবে বৈঠকে পরিবহন মালিকদের আগামী শনিবার থেকে আসনের অর্ধেক যাত্রী নিয়েই বাস চালাতে বলা হয়েছিল।